Grondwethof sê Maandag oor OB t. Reserwebank | Netwerk24
Deur Pieter du Toit, News24 19 Julie 2019 15:46
Die konstitusionele hof sal Maandag uitspraak lewer in die saak tussen adv. Busisiwe Mkhwebane, openbare beskermer (OB), en die Reserwebank, volgens 'n twiet wat die hof in Johannesburg Vrydag uitgestuur het.
Die twiet is gestuur net sowat 'n uur nadat Mkhwebane haar bevindinge teen pres. Cyril Ramaphosa bekend gemaak het. Sy het onder meer bevind dat hy die parlement doelbewus mislei het, dat hy nie 'n skenking van R500 000 vir sy veldtog as president van die ANC verklaar het nie en dat daar sprake van geldwassery in sy veldtog kan wees.
Die hof sal Maandag uitspraak oor Mkhwebane se aansoek lewer oor of sy persoonlik aanspreeklik gehou moet word vir die koste in die hooggeregshofsaak waarin haar verslae oor die Reserwebank en Absa/Bankorp-sage tersyde gestel is.
Die Reserwebank het op sy beurt gevra dat die hof moet bevind dat Mkhwebane haar mag misbruik het in haar ondersoek na die Bankorp-kwessie. Sy het onder meer beveel dat die Reserwebank se mandaat gewysig moet word en die hof het dit verwerp.